អំពីគម្រោងអត្ថប្រយោជន៍ថែទាំសុខភាពមាត់ធ្មេញសម្រាប់កុមារ

គម្រោងអត្ថប្រយោជន៍ថែទាំសុខភាពមាត់ធ្មេញសម្រាប់កុមារ (CDBS) គ្របដណ្តប់មួយផ្នែក ឬទាំងអស់នៃថ្លៃសេវាសុខភាពមាត់ធ្មេញជាទូទៅសម្រាប់កុមារដែលមានសិទ្ធិទទួល។

កុមារដែលមានសិទ្ធិទទួល CDBS អាចទទួលបានការព្យាបាលធ្មេញទូទៅនៅគ្លីនិកសុខភាពមាត់ធ្មេញសាធារណៈ និងឯកជនដែលចូលរួម។

CDBS គឺជាផ្នែកនៃ Medicare ជាប្រព័ន្ធថែទាំសុខភាពរបស់ប្រទេសអូស្ត្រាលី ដែលផ្តល់លទ្ធភាពទទួលបានសេវាសុខភាព និងមន្ទីរពេទ្យជាច្រើនដោយចំណាយតិច ឬដោយមិនគិតថ្លៃ។

# តើអ្នកណាមានសិទ្ធិទទួល?

អ្នកមិនចាំបាច់ដាក់ពាក្យសុំ ឬចុះឈ្មោះសម្រាប់ CDBS ទេ។ ប្រសិនបើកូនរបស់អ្នកមានសិទ្ធិទទួល CDBS អ្នកនឹងទទួលបានលិខិតមួយច្បាប់ដោយស្វ័យប្រវត្តិពី Services Australia ដើម្បីជូនដំណឹងដល់អ្នក។ លិខិតនេះនឹងផ្ញើមកដល់អ្នកតាមរយៈប្រៃសណីយ៍ ឬតាមរយៈ MyGov។

អ្នកក៏អាចពិនិត្យមើលផងដែរ ថាតើកូនរបស់អ្នកមានសិទ្ធិទទួលឬអត់នៅក្នុងគណនីអនឡាញ MyGov របស់អ្នក។

កុមារមានសិទ្ធិទទួល ប្រសិនបើពួកគេ៖

* អាយុក្រោម 18 ឆ្នាំ
* មានសិទ្ធិទទួល Medicare ហើយ
* ទទួលបានប្រាក់ឧបត្ថម្ភពីរដ្ឋាភិបាលយ៉ាងហោចណាស់ម្តងក្នុងមួយឆ្នាំ ឬមានឪពុក ឬម្តាយ អ្នកថែទាំ ឬអាណាព្យាបាលដែលកំពុងទទួលប្រាក់ឧបត្ថម្ភពីរដ្ឋាភិបាល។

## ប្រាក់ឧបត្ថម្ភពីរដ្ឋាភិបាលដែលរាប់បញ្ចូលសិទ្ធិទទួល CDBS មានរាយខាងក្រោម។

### ប្រាក់ឧបត្ថម្ភបើកទៅឱ្យឪពុកម្តាយ អ្នកថែទាំ ឬអាណាព្យាបាល

* ប្រាក់បំណាច់ពន្ឋដារគ្រួសារ ផ្នែក A
* ប្រាក់ឧបត្ថម្ភចិញ្ចឹមបីបាច់កូន
* ប្រាក់សោធននិវត្តន៍សម្រាប់ក្មេងកំព្រាទាំងឪពុកទាំងម្តាយ

### ប្រាក់ឧបត្ថម្ភបើកទៅឱ្យកុមារ

* ABSTUDY
* ប្រាក់បំណាច់ពន្ឋដារគ្រួសារ ផ្នែក A
* ប្រាក់ឧបត្ថម្ភអ្នកថែទាំ
* ប្រាក់សោធននិវត្តន៍ជនពិការ
* ប្រាក់ឧបត្ថម្ភចិញ្ចឹមបីបាច់កូន
* ប្រាក់បំណាច់ពិសេស
* ប្រាក់ឧបត្ថម្ភយុវជន
* ប្រាក់ឧបត្ថម្ភអប់រំរបស់ក្រសួងអតីតយុទ្ធជន ក្រោម៖
	+ គ្រោងការណ៍អប់រំកុមាររបស់អតីតយុទ្ធជន (ប្រសិនបើអាយុ 16–17ឆ្នាំ)
	+ ច្បាប់ស្តីពីការស្តារនីតិសម្បទា និងសំណងយោធា គ្រោងការណ៍អប់រំ និងបណ្តុះបណ្តាល (ប្រសិនបើអាយុ 16–17ឆ្នាំ)

### ប្រាក់ឧបត្ថម្ភបើកទៅឱ្យដៃគូរបស់ក្មេងជំទង់

* ប្រាក់បំណាច់ពន្ឋដារគ្រួសារ ផ្នែក A
* ប្រាក់ឧបត្ថម្ភចិញ្ចឹមបីបាច់កូន

# តើសេវាសុខភាពមាត់ធ្មេញអ្វីខ្លះត្រូវបានគ្របដណ្តប់?

សេវាសុខភាពមាត់ធ្មេញដែលគ្របដណ្តប់ដោយ CDBS រួមមាន៖?

* ការពិនិត្យ
* កាំរស្មីអ៊ិច
* ការសម្អាត
* ការផ្សាភ្ជាប់ស្នាមប្រេះស្រាំ
* ការប៉ះធ្មេញ
* រន្ធឬសធ្មេញ
* ការដកធ្មេញ
* ការដាក់ក្រាសធ្មេញពាក់ដោយផ្នែក។

CDBS មិនគ្របដណ្តប់ការកែតម្រូវឱ្យធ្មេញត្រង់ ការងារកែលម្អធ្មេញ ឬសេវាធ្មេញក្នុងមន្ទីរពេទ្យទេ។

# តើខ្ញុំចូលប្រើ CDBS យ៉ាងដូចម្តេច?

ប្រសិនបើកូនរបស់អ្នកមានសិទ្ធិទទួល សេវាសុខភាពមាត់ធ្មេញមានតម្លៃ $1,132[[1]](#footnote-1) អាចប្រើបានសម្រាប់រយៈពេលពីរឆ្នាំ។

* ពិនិត្យមើលសិទ្ធិទទួលរបស់កូនអ្នក មុនពេលកក់ការណាត់ជួបសុខភាពមាត់ធ្មេញរបស់អ្នក។
* នៅពេលអ្នកកំពុងកក់ការណាត់ជួបសុខភាពមាត់ធ្មេញ សូមពិនិត្យមើលថាតើគ្លីនិកធ្មេញរបស់អ្នកផ្តល់សេវាក្រោម CDBS ដែរឬទេ។
* អនុញ្ញាតឱ្យពួកគេដឹងថាអ្នកមានបំណងប្រើ CDBS សម្រាប់ការព្យាបាលកូនរបស់អ្នក។

# ព័ត៌មានបន្ថែម

ប្រជាជនអូស្ត្រាលីវ័យក្មេងកាន់តែច្រើន ឥឡូវនេះមានសិទ្ធិទទួលបានសេវាសុខភាពមាត់ធ្មេញដែលឧបត្ថម្ភធនតាមរយៈ CDBS។ ដើម្បីស្វែងយល់បន្ថែមអំពីរបៀបដែល Medicare អាចជួយអ្នក សូមចូលទៅកាន់គេហទំព័រ medicare.gov.au/stronger (http://medicare.gov.au/stronger)។

1. នេះគឺជាចំនួនទឹកប្រាក់ដែលបានធ្វើសន្ទស្សន៍ឆ្នាំ 2025។ ចំនួនទឹកប្រាក់ CDBS ត្រូវបានកែសម្រួលនៅថ្ងៃទី 1 ខែមករា ជារៀងរាល់ឆ្នាំ។ [↑](#footnote-ref-1)